नई दिल्ली। जहां डीयू के रेगुलर कोर्सेज में स्नातक चार साल का होगा, वहीं एसओएल (स्कूल ऑफ ओपन लर्निग) और नॉन कॉलेजिएट वुमेंस एजुकेशन बोर्ड (एनसीडब्ल्यूईबी) में पढ़ने वाले छात्रों को तीन साल में डिग्री मिल जाएगी। खास बात यह है कि पत्राचार मोड से पढ़ने वाले छात्रों की डिग्री और कोर्स सिलेबस और प्राध्यापक एक ही होते हैं।
ऐसे में बारहवीं उत्तीर्ण करने के बाद अगर किसी छात्र के अंक 45 फीसदी से ज्यादा और 70 फीसदी से कम है और उसे डीयू में ही पढ़ना है तो एसओएल उसके लिए बेहतर विकल्प है। यहां से पार्ट टाइम पढ़ाई के साथ छात्र कोई स्किल कोर्स या जॉब भी कर सकता है। हर साल करीब डेढ़ लाख छात्र एसओएल में दाखिला लेते हैं।
एसओएल के चेयरमैन प्रो. सीएस दुबे बताते हैं कि एसओएल के छात्रों के लिए ऑनलाइन मैटीरियल तैयार किया जा रहा है। कोशिश है कि नए सत्र तक यह पाठ्य सामग्री तैयार हो जाए। अगर ऐसा हुआ तो डीयू की ओर से एसओएल छात्रों को पाठ्य पुस्तकों पर होने वाले खर्च में कटौती का लाभ मिलेगा। उनकी फीस घटा दी जाएगी।
अभी एसओएल में पांच स्नातक कोर्स पढ़ाए जाते हैं। इनमें बीए प्रोग्राम, बीकॉम, बीए ऑनर्स अंग्रेजी, बीए ऑनर्स राजनीति विज्ञान और बीकॉम ऑनर्स शामिल हैं। अभी यहां ऑनर्स कोर्सेज में दाखिला लेने वाले छात्रों को तीन साल की ऑनर्स डिग्री मिलेगी। इस बार राजनीति विज्ञान ऑनर्स कोर्स में दाखिला तभी मिलेगा जब बारहवीं में छात्र के 50 फीसदी अंक होंगे। पिछले वर्ष तक 45 फीसदी वाले को भी दाखिला मिल जाता था।
खास बात यह है कि इस बार दाखिला फॉर्म में छात्रों से उनका मोबाइल नंबर भी मांगा गया है, क्योंकि एसओएल ने एसएमएस सेवा शुरू की है ताकि नवीन जानकारी छात्रों को समय-समय पर दी जा सके। दाखिला प्रक्रिया 14 अगस्त तक बिना लेट फीस के जारी रहेगी।
संडे को लगेंगी नॉन कॉलेजिएट की क्लासेज
नॉन कॉलेजिएट वुमेंस एजुकेशन बोर्ड (एनसीडब्ल्यूईबी) की निदेशक आरती सक्सेना ने बताया कि डीयू में केवल छात्राओं के लिए 13 सेंटरों पर वीकएंड क्लासेज लगती हैं। इस बार जीसस एंड मैरी कॉलेज में शनिवार या रविवार को क्लासेज होंगी। बाकी सभी 12 स्टडी सेंटर्स पर संडे को क्लासेज लगेंगी। 13 में से 12 सेंटर कॉलेजों में चलते हैं और एक सेंटर स्कूल में।
हमारी कोशिश है कि अगले वर्ष इस सेंटर को भी किसी कॉलेज में शिफ्ट कर दिया जाए क्योंकि कामकाजी व पार्ट टाइम पढ़ाई के लिए आने वाली प्रतिभाशाली छात्राओं को हम कॉलेज जैसा माहौल देने के लिए प्रतिबद्ध हैं। एनसीडब्ल्यूईबी में अभी दाखिला आवेदन शुरू हो चुके हैं।
आवेदन की अंतिम तारीख 19 जून है। पहली कट ऑफ 21 जून को जारी की जाएगी जो पिछले वर्ष 70 फीसदी से ऊपर गई थी। इस बार भी ऐसी ही उम्मीद है। बीए प्रोग्राम में 3601 और बीकॉम प्रोग्राम में 2392 सीटें हैं। खास बात यह है कि बीकॉम की छात्राएं डिग्री कोर्स के दौरान 84 फीसदी तक अंक अर्जित कर रही हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva